Íslensk stjórnvöld hafa ekki svarað erindi frá NASCO , alþjóðasamtökum sem berjast fyrir verndun villta laxastofnsins í Norður Atlantshafi , þar sem þess er óskað að Ísland gerist aftur aðili að samtökunum . Áratugur er síðan Ísland sagði sig frá NASCO af fjárhagsástæðum . NASCO eru alþjóðleg samtök sem berjast fyrir verndun villta laxastofnsins í Norður-Atlantshafi . Aðild að samtökunum eiga Noregur , Rússland , Evrópusambandið og Danmörk sem einnig kemur fram fyrir hönd Grænlænds og Færeyja . Bandaríkin og Kanada hafa tillögu - og atkvæðarétt á fundum samtakanna . Ísland er stofnaðili að NASCO en sagði sig úr samtökunum um mitt ár 2009 . Ástæðurnar voru sagðar fjárhagslegar en úrsögnin var liður í umfangsmiklum sparnaðaraðgerðum stjórnvalda í kjölfar bankahrunsins . Samkvæmt upplýsingum frá sjávarútvegsráðuneytinu voru aðildargjöldin að NASCO 9,3 milljónir króna á þeim tíma og annar kostnaður við aðild fjórar milljónir . Íslensk stjórnvöld sögðust vonast til að úrsögnin væri tímabundin og vonir stæðu til þess að ganga aftur í samtökin þegar betur áraði . Bréfi forseta ósvarað Það hefur hins vegar ekki gerst og í mars á þessu ári skrifaði forseti NASCO bréf til íslenskra stjórnvalda þar sem þau voru hvött til þess að ganga aftur í samtökin . Segir í bréfinu að ógn við villtan lax í Norður-Atlantshafi kalli á samhæfð alþjóðleg viðbrögð og þar skipti þátttaka Íslands miklu máli . Bréfinu var hins vegar aldrei svarað og samkvæmt upplýsingum frá ráðuneytinu hefur ekki verið ákveðið hvort gengið verður aftur í NASCO , en málið mun vera til skoðunar .